Dr. M.J. du Plessis Gereformeerde Kerk Bellville Datum: 8 Oktober 2006 (aand)
Sing vooraf: Psalm 65:3.
Skriflesing: Johannes 5.
Teks: Johannes 5:24
Ons pad na die ewige lewe toe, loop deur geloof in aanbidding van Jesus Christus die Here.
Saam met geloof gaan ook die plig dat ons die liefde wat ons van die Here Jesus Christus ontvang het, moet uitlewe soos wat Hy dit aan ons bewys het.
Dit is 'n pad wat dikwels gekortwiek word deur swaar struikelblokke en hartseer, want die duiwel het die manier om ons geloof op elke moontlike manier te beveg en te probeer om ons in twyfel, of selfs ongeloof te bring.
Ons gee in hierdie preek aan die volgende sake aandag:
1. Die persoonlike band tussen God die Vader en Jesus Christus
2. Die betekenis van hierdie band vir ons
Jesus het so pas die sieke van Betesda gesond gemaak. Iemand wat die dood in die oë gekyk het, is herstel in sy volle krag en in lewe.
Dit het tot groot ontsteltenis onder die geloofsleiers gelei.
Die emosie wat na vore gekom het was dat hulle die Here Jesus vervolg het en Hom probeer doodmaak het.
Hulle wou met die Messias presies die teenoorgestelde doen as wat Hy nou net met 'n wonderwerk teenoor die sieke aan hulle geopenbaar het:
Hy het lewe bewerk, en hulle wou Hom doodmaak.
Dit is die agtergrond van al die dinge wat die Here Jesus nou sê:
Geen mens wat Jesus haat, kan ooit gered word nie.
Geen mens wat Jesus nie eer as God nie, kan die Here dien nie.
Dit is nogal die ontstellende - vir hierdie mense en vir ons. Hulle was werklik onder die indruk dat hulle die Here eer as hulle Jesus verag en wil doodmaak omdat Hy wonderwerke in die naam van die Vader doen.
'n Mens moet baie fyn wees as jy die Here reg en opreg wil dien.
Hierdie mense het vergeet dat die Here eeue lank al 'n Messias belowe het.
Hulle het ook vergeet dat in die voorspellings wat sy koms voorafgegaan het, die Here uitdruklik voorspel het dat hierdie soort wonder wat hulle nou net beleef het, een van die dinge is wat die Messias gaan doen:
blindes sal weer sien,
en kreupeles sal weer loop - so is voorspel.
Nou staan die Messias tussen hulle en hulle wil Hom doodmaak omdat hulle die wil en die openbaring van die Here nie ken nie.
Die Here veroordeel swak gelowige mense ook nie sommer net voetstoots nie.
Daarom onderrig die Here Jesus hulle dadelik in sy genade en Hy leer hulle wat die verhouding tussen die Vader en die Seun is.
Hy toon aan dat daar 'n persoonsverhouding tussen die Vader en die Seun is:
Die Seun kan niks uit Homself doen nie.
Die dinge wat Hy doen, het Hy by die Vader gesien.
Die Seun is dus Navolger van die Vader.
Die inisiatief van alle werke lê steeds by God die Vader.
Die implikasie van hierdie woorde is duidelik: die genesing van die siek man van Betesda het die Seun ook by die Vader gesien.
Die werke van die Seun kom dus net so uit die raad en beplanning van God die Vader.
Afgesien van die feit dat Jesus reguit sê dat Hy en die Vader een is (aan mekaar gelykgestel is v. 18) is dit nou duidelik dat op die manier waarop alle werke in die skepping gebeur, Jesus en die Vader een Wese is.
Daarom moet Jesus as God geëer en aanbid word, en moet die gelowiges jubel oor sy werke en Hom daarvoor prys en eer.
Hierdie dinge het nie eers so geword nadat Jesus gebore is, of in die tyd toe Hy die siek man by Betesda gesond gemaak het nie. Dit was van altyd af so.
In die Evangelie van Johannes staan daar aan die begin van hoofstuk 1 dat alle dinge wat bestaan, deur Jesus Christus tot stand gekom het.
Maar dit is nie die eerste keer waar ons dit lees nie. Luister na 'n gedeelte uit Spreuke (8:29 - 31 en 35 - 36):
…toe Hy vir die see sy grens gestel het, dat die waters sy bevel nie sou oortree nie; toe Hy die fondamente van die aarde vasgelê het — toe was ek ‘n kunstenaar naas Hom, en ek was dag vir dag vol verlustiging en het gespeel voor sy aangesig altyd, en het gespeel op sy wêreldrond, en my verlustiginge was met die mensekinders. (Spreuke 8:29-31 AFR53)
Want hy wat my vind, het die lewe gevind en verkry ‘n welbehae van die HERE. Maar hy wat my mis, benadeel sy eie lewe; almal wat my haat, het die dood lief. (Spreuke 8:35-36 AFR53)
Dit is Ou Testamentiese taal en dit is 'n beskrywing wat heeltemal anders is as die wat in die Nuwe Testament voorkom, maar die inhoud is dieselfde:
Jesus is God wat saam met die Vader geskape het, en wat saam die mense wat glo, salig maak.
Selfs die waarskuwing dat die mense wat Jesus nie verheerlik nie, hel toe gaan, is dieselfde as wat Jesus daar vir die Jode gestaan en leer het.
In Johannes 5:20 leer Jesus hulle dat die Vader die Seun liefhet.
Dit is nie 'n betekenislose uitspraak nie, want hierdie liefde het groot dinge tot gevolg.
Ons lees in Johannes 3:35 dat die Vader die Seun liefhet en dat Hy alles aan die Seun oorgegee het.
Die Seun beheers die skepping en regeer daaroor, want die Vader het alles aan Hom oorgegee.
Die betekenis vir die mense wat daar met die Here Jesus gestaan en rusie maak het, was dat hulle moet besef dat die Here Jesus hulle ook regeer.
Die besef moes by die mense deurdring dat Jesus en die Vader nie twee Wesens is nie.
Hulle is Een Wese, daarom doen die Een alles wat die ander Een doen.
As iemand die Seun dus nie eer nie, dan eer hy/sy ook glad nie die Vader nie.
Dan word Spreuke 8:36 waar: dan besit jy net die ewige dood as jou eiendom.
Maar hy wat my mis, benadeel sy eie lewe; almal wat my haat, het die dood lief. (Spreuke 8:36 AFR53)
Wat is die gevolg daarvan dat die Vader die Seun so liefhet dat Hy alles aan die Seun oorgegee het? Het dit enige betekenis vir die mense op die aarde?
Die antwoord is: Ja. Dit is presies wat die Here Jesus nou vir die mense daar rondom Hom begin vertel.
Die feit dat die Seun kragtens die liefde van die Vader alles beheers, beteken dat die Vader die Seun baie groter werke sal laat doen as die genesing van 'n man wat siek lê langs Betesda.
Uiteindelik gaan hierdie groter werke wat die Seun gaan doen verbystering onder die mense saai.
Hy gaan mense wat in Hom glo en as God eer, ewig laat lewe.
Hy gaan met dieselfde daad die wat Hom nie aanbid het as God nie, in die ewige dood besorg.
Die groter werke wat die Seun nog gaan doen, is onder andere om die eindgerig waar te neem wanneer alle mense geoordeel word.
Die Jode wat daar gestaan het as verteenwoordigers van die vyande van die Here het met skok hierna geluister, want hulle het goed verstaan dat die Here vir hulle 'n baie negatiewe boodskap gegee het.
Daardie dag het hulle aanstoot geneem aan die wondergenesing wat die Verlosser gedoen het - maar op die oordeelsdag gaan hulle verbysterd staan wanneer hulle persoonlik teen dieselfde wondermag te staan kom, maar dan hel toe gaan, omdat hulle die Verlosser verag het en nie tyd gehad het vir die genade wat Hy aan ander bewys het nie.
Die Fariseërs het geweet dat die Here die dooies eendag uit hulle graftes gaan wakkermaak.
Maar nou voeg Jesus iets daarby wat hulle nie geweet het nie: Alle mense gaan nie uit die dood opstaan om tot in ewigheid by die Here te lewe nie.
Al maak die Vader almal uit die dood wakker, maak die Seun net sommiges van hulle wakker tot die ewige lewe.
Jesus onderstreep die feit dat die vir wie Hy die ewige lewe gee, suiwer van sy wil afhanklik is: Die Seun maak lewend wie Hy wil.
Die opwekking uit die dood waarvan hier gepraat word, is allesomvattend.
Dit sien nie net op die opwekking die dag van die wederkoms nie.
Dit sien ook op die geestelike opwekking wat in hierdie lewe al gebeur wanneer ons deur die proses van wedergeboorte en daaglikse bekering gaan.
Dit waarvan Jesus praat, omvat dus die geestelike, liggaamlike en ewige opstanding.
Die eindgerig wat gelyktydig met die ewige opstanding gebeur, het dubbele implikasies.
Daar is goeie gevolge vir die wat Jesus as God vereer en in Hom glo.
Maar daar is baie slegte gevolge vir die wat die Seun nie as God eer en aanbid nie.
Net nadat die Here Jesus Christus aangekondig het dat die Vader die hele oordeel aan die Seun oorgegee het, gaan die Here Jesus voort om te verduidelik en die maatstaf te gee wat Hy gaan gebruik in die eindoordeel:
Hy gaan kyk of die Seun geëer is soos wat die Vader geëer is.
Hy maak nou al vooruit bekend dat enige iemand wat die Seun nie geëer het nie, ook nie die Vader geëer het nie.
Dit is vir die Here Jesus belangrik dat die mense Hom en die Vader as God moet eer. Dit is ons waarvan die Here hier praat. Luister na die pragtige genade wat die Here vooruit oor ons bekend maak:
Die gelowiges staan sonder enige verskrikking in hulle gemoed en luister na die eindoordeel, want vir hulle is dit glad nie 'n oomblik van oordeel nie.
Vir hulle is dit 'n oomblik van vervulling van genade.
Vir hulle beteken die eindoordeel nie die geregsaal van God en die aanhoor van straf nie.
Vir die gelowiges beteken die eindoordeel dat hulle net oorgaan in die ewige lewe. Jesus sê dat hulle nie in die oordeel kom nie!
Waarom gaan dit so maklik met ons? Omdat ons die eer van God in ons lewe voorop gestel het.
Die wat die Seun as God geëer het, en wat God die Vader aanbid het kry die volle vrymaking deur die kruis van die Verlosser.
Maar die wat God die Seun en God die Vader nie kon eer nie, kry baie teëspoed.
Dit het die Jode wat destyds daar by die Here gestaan het, baie ontstel.
Hulle en almal soos hulle is inderdaad deur Jesus Christus gedreig met die eindoordeel.
Ons kan alleen na die Vader toe gaan deur die bloed van die Seun.
Omdat ons almal se geloof maar yl is, kom die Here ons altyd weer tegemoet.
Daarom het hierdie selfde Jesus Christus wat die sieke van Betesda gesond gemaak het, ons vandag saamgeroep om ons te seën en met sy Woord te onderrig.
Hy herinner ons daaraan dat die groter werke waarvan Hy vir die Jode vertel het, alreeds gebeur het, en dat ons daarby betrokke is.
Hy het reeds aan die kruis gesterf en uit die dood opgestaan. Hy het tydens sy dood die straf van God oor ons sondes verduur.
Dit is 'n groter werk as om een siek man gesond te maak.
Hy het die dood oor sy menslike liggaam weggebreek en uit die dood teruggekom - en ons saam met Hom uit die dood teruggebring.
Nou berei Hy ons voor op die eindpunt van al sy groot werke:
Sy wederkoms en die daarmee gepaardgaande eindoordeel.
Hy berei u besonder voor op die plek wat u daarin gaan inneem.
Stel daarom die ore van u gees in en luister na die stem van die Heilige Gees wat die volle genade van Jesus Christus aan u verkondig:
Dit is genade op genade
Datum: 8 Oktober 2006 (aand)